Bar Café Nou

Escenari/Off: Concert de Nadal: Laia Puy i Ruben Bes
2022-12-22 20:30 - 21:30 UTC
Concert especial de Nadal a càrrec de dos músics mataronins Laia Puy (veu) i Ruben Bes (teclat), qui ens oferiran un repertori de les cançons més nadalenques passades pel sedàs dels estils del jazz i la música moderna, així com altres standards especialment preparats per l’ocasió.

Escenari/Off: Mireia Vives i Borja Penalba
2023-01-12 19:30 - 21:30
El duet de cançó valenciana s’acomiada dels escenaris amb la gira “Punt i a part”

Mireia Vives i Borja Penalba han anunciat una pausa indefinida en el seu projecte musical conjunt. Per acomiadar-se inicien “Punt i a part”, la seva darrera gira abans d’encarar els seus nous projectes en solitari. Després de 10 anys de feina conjunta, 3 discos propis, el projecte Ovidi4 i centenars d’actuacions arreu dels Països Catalans i Europa el duet valencià farà parada el 12 de gener al Cafè Nou per acomiadar-se de Mataró i el Maresme. Després d’exhaurir entrades per la sessió de les 21:30h (mil gràcies!), l’organització i el duet valencià hem decidit obrir una segona sessió de tarda-vespre, a les 19:30h.

“Punt i a part” és un espectacle musical amb aires teatrals, amb escenografia pròpia i jocs de llums: un esclat de l’univers del duet del País Valencià. Mireia Vives i Borja Penalba fan un viatge pels camins que junts han trepitjat al llarg dels últims 5 anys, i ens ho mostren en forma de cançons, amb la peculiar coherència de les pròpies contradiccions, amb la passió de qui estima la terra, amb la ràbia de qui veu llibertats empresonades o amb l’estima per l’univers poètic de Montserrat Roig, Joanjo Garcia, Maria Mercè Marçal, David Caño, Salvat-Papasseit, Roc Casagran, Bob Dylan o Leonard Cohen. És així com Mireia i Borja veuen i entenen el món, amb cançons que els colpegen i doten de sentit el què els envolta.

El Bar del Cafè Nou tindrà les seves portes obertes per tots aquells que prèviament vulguin sopar i escalfar motors pel recital. HORARIS:19.30 h: Primera Sessió21.30 h: Segona Sessió (Sold Out)

Vermut Xic: El nostre circ
2023-02-19 12:00 - 13:00
Un contacontes explicat per l’artista multidisciplinar Berta Garriga Plana. En aquesta ocasió us explicarà EL NOSTRE CIRC. “El nostre circ potser no és el millor circ del món, però és el circ on millor ens ho passem.” Els artistes d’aquest circ comparteixen un secret: malgrat els seus triomfs a l’arena, tots somien a fer altres números de l’espectacle. Al pallasso li encantaria enfilar-se al trapezi, la trapezista frisa per fer malabars, la malabarista somia a ser la dona bala i l’home bala voldria passejar-se per una corda a uns quants metres del terra. Per sort, entre la troupe hi ha una nena que també té un secret: li agradaria fer de presentadora de circ. «I si muntem un circ on cadascú pugui complir els seus somnis?», els proposa. Un conte que anima a qualsevol a complir el seu somni per difícil que pugui semblar.

Taquilla inversa.

Escenari/Off: L'Arannà. La Salamandra.
2023-03-09 20:30 - 23:00
Com sonaria la literatura de Rodoreda si la passéssim a piano i veu? Una pregunta que han volgut respondre l’Arannà, el duet musical que ha transformat els contes de Mercè Rodoreda en una proposta sonora de veu i piano. Lara Magrinyà i Anna Sala, acabades de sortir de les aules de l’ESMUC presenten “La Salamandra”, un espectacle centrat en els contes més representatius de Mercè Rodoreda. D’aquesta devoció rodorediana, n’han sortit set cançons originals dins un espectacle musical i poètic anomenat “La Salamandra”, on abracen de manera eclèctica diferents estils musicals, bevent de les seves referències més clàssiques però també passant per altres estils com el el pop o el jazz. Una proposta amb veu de dona, sensible i intel·ligent, que proposa un viatge per diferents mons, contes i sentits, amb la qual reivindiquem la setmana del 8 de març, dia de la dona treballadora. Entrada lliure. Taquilla inversa.

Vermut Xic: L'altra història de Sant Jordi
2023-04-23 12:30 - 13:30
Vivim del Cuentu son un grup de 8 rondallaires que van néixer el desembre del 2006 per tal de fer arribar els contes i fer volar la imaginació a petits i grans d’arreu del país. Fent ús del poder dels contes per a educar, per a fer pensar i també, és clar, per a entretenir. En aquesta ocasió venen a presentar L’Altra història de Sant Jordi; Un Sant Jordi poruc, una princesa enfurismada i un drac vegetarià. Què podria sortir malament? No us perdeu aquesta versió desexplicada de la llegenda de Sant Jordi!Entrada lliure. Taquilla inversa.

Escenari Off: Amaia Miranda
2023-05-18 20:30 - 21:30
Amaia Miranda és guitarrista i ara també cantautora. L’artista de Bilbao, acaba de publicar el seu primer llarga durada, un intimista i lo-fi Cuando se nos mueren los amores (Vida Records, 2022), un manifest artístic que reivindica la força de la cançó despullada i de la bellesa d’allò autèntic i imperfecte. Onze cançons lo-fi, enregistrades a casa, en directe i sense talls, utilitzant des de micros de cinta fins al telèfon mòbil. Un disc càlid, gestat a foc lent, que trasllada a l’oient a un espai d’intimitat i proximitat amb l’artista que resulta quasi tangible. Les lletres, senzilles i poè- tiques, parlen de les emocions que provoca l’arribada de l’edat adulta i la incertesa; aquell moment en el qual trontollen els pilars i cauen mites i creences (“mueren los amores”), donant pas a un descobriment íntim descarnat i meravellós.

L’extraordinari talent a la guitarra d’Amaia l’ha dut a col·laborar amb artistes como Raquel Lúa a “Ruegos y demás” i amb Amaia Romero a la seva aparició a la gala dels Goya 2020 i a la seva actual gira, a més de participar de forma destacada a la premiada obra teatral “Canto jo i la muntanya balla” de La Perla 29.Entrada lliure. Taquilla inversa.

pART: Vespre d'Arts Escèniques al Pati del Cafè Nou
2023-06-30 20:30 - 23:30
Des del Bar del Cafè Nou presentem la tercera línia de programació cultural pròpia amb la celebració d’un vespre d’arts escèniques al Pati del Cafè Nou. Un vespre dinàmic i imprevisible, d’estil cabareter i que estarà especialment dedicat a les arts escèniques i al talent amateur i emergent de proximitat.

El pART és una proposta cultural inclusiva inspirada en el format de cabaret escènic de l’Art Pista celebrat al mateix espai als anys 80, i vol ser una petita mostra del talent amateur i emergent de la ciutat i la comarca més atrevit, juvenil i trencador, i per suposat oberta a tots els públics.

La proposta vol crear un espai inclusiu on prenguin part propostes amateurs i invisibilitzades, tot facilitant i promovent l’accés i la participació directa a la cultura a persones amb discapacitat intel·lectual, dins i fora dels escenaris. I és que al pART tot art hi té cabuda! Quatre de les diferents propostes artístiques que passaran per l’escenari son protagonitzades per persones usuàries de Fundació Maresme amb discapacitat intel·lectual. El pART vol fomentar la inclusió social i el talent amateur i novell en espais normalitzats d’exhibició, on l’experimentació, l’error i les primeres vegades també formen part de la totalitat de l’expressió cultural.

Entre les diferents propostes artístiques que participen trobem quatre espectacles musicals, un espectacle de màgia, un de dansa i una performance teatral i musical en un vespre divertit i dinàmic on s’hi realitzaran sortejos en directe i hi haurà més d’una sorpresa!

PRESENTAT PER:

Naiara Martín i Aleix Lladó

AMB LES ACTUACIONS DE:

Paula Vidal i Arnau Belsa

Álvaro Oreja

Critical

Yasmina

Sonsonete

Victor Camaliche

Rossa Cannina

Sessió de DJ amb Albert Vega i DJ200

Horari: 20.30h – 23.00h

Amb servei de menjar i begudes.

Escenari/Off: Juliet Mayo
2023-09-28 20:30
L’espectacle “amb les nenes x sempre” a l’escenari amb Juliet Mayo i el productor musical Tito LaGrobe, presenten els temes ja estrenats de la trajectòria de l’artista i també n’ensenyaran de nous. Un viatge de com LA NENA creix a través dels diferents estils i lletres.

Vermut/Xic: Pol Nord "Escalfem els nostres cors, no el planeta"
2023-10-22 12:00
Espectacle musical per a infants, famílies i qualsevol persona amb ganes de passar-ho bé. Animació, música i teatre units per a passar una bona estona tot cantant, ballant i jugant al ritme de cançons de producció pròpia i clàssics populars que mai passen de moda. Una manera diferent de divertir-se a través de la música i els valors per fer d’aquest un món millor i, sobretot, menys calent i més alegre!

Vermut/Xic: La Toli "Amb poques llums"
2023-11-12 12:00
La Toli tècnica de manteniment, arriba amb la seva caixa d’eines, al lloc on ha de dur a terme una nova reparació. Aquest cop és una avaria elèctrica. Cables, allargaments, endolls, escala i bombetes, s’enfronten a la nostra innocent i maldestre tècnica de manteniment, en allò que devia ser una missió molt senzilla.

Escenari/Off: Concert de Nadal: Maria Lamata i Ruben Bes
2023-12-14 20:30 - 23:00
Concert especial de Nadal a càrrec de dos músics mataronins Maria Lamata (veu) i Ruben Bes (teclat), qui ens oferiran un repertori de les cançons més nadalenques passades pel sedàs dels estils del jazz i la música moderna, així com altres standards especialment preparats per l’ocasió.

Escenari/Off: Belen Bandera & Jaume Llombart
2024-01-18 20:30 - 22:00
Una de les veus emergents més actives de l’escena actual juntament amb un dels guitarristes més consagrats del nostre territori: Belén Bandera i Jaume Llombart ens ofereixen una vetllada íntima que parteix de la tradició jazzística, viatja per la cançó i, alhora, proposa arranjaments quasi camerístics amb una sonoritat molt personal. Una cita inigualable a través d’un viatge sonor que deixa petjada a l’ànima.

Vespre/Folk: Víctor Pedrol
2024-01-26 21:00 - 23:00
El Bar del Cafè Nou inicia els Vespres/Folk, una col·laboració amb l’Escola Municipal de Música de Mataró i el seu Espai de Música Tradicional. Víctor Pedrol donarà la benvinguda a aquesta nova activitat amenitzant una vetllada on la protagonista serà la cançó de tradició oral i els transmissors tots els assistents al sopar.

Vermut/Xic: Cia. Airgus
2024-02-18 12:00 - 13:00
La Cia. Airgus presenta Volare un espectacle de circ on un aviador excèntric ens transmet les seves ganes de volar i com aquestes esdevenen una obsessió. Mitjançant malabars, equilibris, avions de paper i amb la indispensable col·laboració del públic aconseguirà trobar el gust de l’èxit als seus fracassos.

Escenari/Off: La rosa als llavis
2024-03-07 20:30 - 22:00
El Tomàs de los Santos i l’Elsa Tronchoni canten, reciten i revifen Joan Salvat-Papasseit, el malaguanyat poeta jove de la Barceloneta. Com fa una generació, quan l’Ovidi d’Alcoi ens l’acostava també amb calidesa i enyor. Quina fortuna compartir una cultura que fa memòria, que alimenta els seus clàssics per fer la vida més suportable i desitjable!

Dia Mundial de la Poesia
2024-03-21 19:30 - 21:00
Celebrem el Dia Mundial de la Poesia al Bar del Cafè Nou per segon any consecutiu. Engegarem amb l’energia fresca de la Llum i la Cèlia que obriran la vetllada. Tot seguit, anunciarem en directe el veredicte del jurat del Premi Ventura Ametller. I, finalment, tindrem un micro obert de poesia per totes les amants de compartir la lectura on aprofitarem per fer un homenatge al poeta mataroní Salvador Riera. Vine a recitar el teu poema preferit!

Vermut/Xic: Marta Bautista
2024-04-14 12:00 - 13:00
Marta Bautista és una contacontes consagrada amb una llarga carrera dins del món del teatre familiar i els titelles. En aquesta ocasió, aprofitem les rodalies de Sant Jordi per convidar-la que ens expliqui els seus contes més especials.

Vermut de Sant Jordi: Contes d'en Santi
2024-04-21 12:00 - 13:00
Aprofitarem el dia de la gran celebració del Llibre Gegant de Contes al Pati del Cafè Nou per seguir treballant la inclusió i la visibilització de les diferències. Dins del Bar del Cafè Nou, tothom qui vulgui podrà veure una de les representacions dels contes d’en Santi, el resultat d’una gran feina per part de la Fundació Maresme.

Escenari/Off: Gessamí Boada
2024-05-16 20:30 - 22:00
Dins del festival Barnasants tindrem “L’art d’estimar”, un treball íntim que parla de l’amor i el desamor. Es tracta del seu àlbum més íntim en què la cantautora explora amb cruesa i profunditat totes les cares de l’amor i el desamor. Cançons pròpies en català, anglès i francès i dos poemes musicats de Miquel Martí Pol i Sònia Moll co-produït amb Arnau Figueres i Kquimi Saigi. Una proposta sincera que s’expressa amb una veu madura i fràgil al mateix temps i que es completa amb un directe acústic amb les emocions a flor de pell.

pART: Cabaret social
2024-06-28 20:00 - 22:00
Per segon any consecutiu el Bar del Cafè Nou tanquem la temporada amb la celebració d’un cabaret social al Pati del Cafè Nou. Es tracta d’un vespre artístic dedicat especialment a les arts escèniques i al talent amateur i emergent local. Una oportunitat perquè els artistes locals i comarcals mostrin les seves habilitats en un entorn de confiança on l’error és possible!

Escenari/Off: Carla Collado
2024-09-26 20:30 - 23:00
Carla Collado és intimitat i pensament crític. Crescuda als carrers del Baix Llobregat, baixa a terra reflexions necessàries des d’un univers càlid i metafòric. Després de fer-se un lloc a l’escena a base de talent, el projecte ha arribat al punt de maduresa i floriment.

Organitza: Servei d’Igualtat i Diversitat Ciutadana de l’Ajuntament de Mataró

Cafè de la Biblioteca: Habitatge cooperatiu. Una solució a l’accés a l’habitatge?
2024-10-10 18:00 - 19:00
En col·laboració amb la Unió de Cooperadors de Mataró, parlem amb en Bernat Mateo del Bloc Cooperatiu del Maresme i l’Eloy Martínez, militant pel dret a l’habitatge, del problema de l’habitatge i de les solucions que pot oferir el cooperativisme al respecte. Repassarem el passat de la ciutat a través de documents de la Cooperativa d’Habitatge Laie, un exemple de l’època daurada del cooperativisme a Mataró.

En col·laboració amb: Unió de Cooperadors de Mataró.Amb el suport de: Ajuntament de Mataró

Escenari/Off: Xavi Noms
2024-10-17 20:30 - 22:00
Fotografia de Josep M. Augé

El cantant mataroní Xavi Noms, acompanyat del guitarrista Xabi Oro, oferirà un concert de covers de cançons folk, pop i R&B, amb tocs de jazz.

Organitza: Servei d’Igualtat i Diversitat Ciutadana de l’Ajuntament de Mataró

Cafè de la Biblioteca: Mobilització i protesta. Hem perdut els carrers?
2024-11-06 18:00 - 19:00
En col·laboració amb la Unió de Cooperadors de Mataró, parlem amb dues persones actives dins del moviment veïnal de la ciutat. Ens preguntarem en quin estat es troba la mobilització al carrer a través de repassar el passat i plantejar possibilitats futures engrescadores. Farem un repàs intergeneracional per tal de confrontar opinions i oferir noves solucions des del cooperativisme.

En col·laboració amb: Unió de Cooperadors de Mataró. Amb el suport de: Ajuntament de Mataró.

Vespre/Folk: Sopar de cantadores amb Joana Gumí i Carles Riba
2024-11-08 21:00 - 22:30
La Joana i en Carles mantindran viu el foc de la música popular a través d’un sopar de cantadors on la protagonista serà la cançó de tradició oral i els transmissors tots els assistents al sopar. Prepareu goles i palmells que aquí no quedarà ningú sense glosar.

Vermut/Xic: Charlie Chaplin per Berta Garriga
2024-11-17 12:00 - 13:00
Aprofitem la celebració del Mercat del Film per presentar en rigorosa estrena la vida de Charlie Chaplin dirigida als més petits (i als més grans!). La contacontes mataronina Berta Garriga ens explicarà la història d’un dels més grans i mítics cineastes mundials.

Escenari/Off: Laura Vila Kremer
2024-11-21 20:30 - 21:30
“Que no salga de aquí” és el talk show que, nit rere nit, ens demostra que “calladitas estamos más guapas”. La convidada d’aquesta edició és Cristina R., una jove hermafrodita a qui la seva Amiga Íntima, l’intrèpid Reporter i el Gran Expert del programa volen ajudar a convertir-se en una persona completament normal. Ho intentaran, com sempre, amb el rigor i la humanitat que els caracteritza.

Organitza: Servei d’Igualtat i Diversitat Ciutadana de l’Ajuntament de Mataró

Cafè de la Biblioteca: Valors, justícia, democràcia. Una reflexió al voltant dels conceptes
2024-12-04 18:00 - 19:00
En col·laboració amb la Unió de Cooperadors de Mataró, repassem alguns conceptes recurrents en el nostre dia a dia i els posem en qüestió. Amb l’ajuda de dues convidades, parlarem de la idea dels valors, la justícia i la democràcia com a paraules pesants dins la nostra societat, però sovint desvirtuades.

En col·laboració amb: Unió de Cooperadors de Mataró. Amb el suport de: Ajuntament de Mataró.

Escenari/Off: Memi Sillah
2024-12-19 20:30 - 21:30
La trompetista i cantant maresmenca Memi Sillah tancarà l’any amb una proposta que uneix els la música jamaicana i el jazz. Ens presentarà un repertori amb temes que van des de l’ska clàssic, el reggae i el rocksteady fins als estàndards del jazz més populars.

Organitza: Servei d’Igualtat i Diversitat Ciutadana de l’Ajuntament de Mataró

Escenari Off/ Eloi Martín Casanovas
2025-01-16 20:30 - 22:00
Monologuista i activista pels drets de les persones LGBTI, el sabadellenc ens presenta el seu espectacle ​Middleground. El monòleg, que ha viatjat per espais escènics de tot Catalunya, parla sobre les batalles que lliurem amb les expectatives. Sobre com empresonen les normes, sobre les contradiccions, sobre el “mai és suficient”, sobre la tranquil·litat de les etiquetes i les seves pressions. Sobre la perfecció. Sobre la mal·leabilitat dels rols i com es construeix el desig.

Text, creació, direcció i interpretació: Eloi Martín CasanovasDurada: 30 minuts

Espectacle en català

Proposta inclosa dins l’Escenari/off, organitzat pel Servei d’Igualtat i Diversitat Ciutadana, en col·laboració amb el Servei de Cultura i Bar Cafè Nou
